สวัสดีครับ ผมจะขอสอบถามผลตรวจ Hiv แบบ Nat ที่คลินิคนิรนาม ครับ ผมมีความเสี่ยง คือ ผญ ออรัล ให้ ไม่ได้ใช้ถุงยาง ครับ ทาน Prep ก่อนเสี่ยง เกิน 7 วัน ตอนสอดใส่ ใส่ถุงยาง ไป ตรวจ Nat หลังเสี่ยง 9 วัน ผลเป็น - เจ้าหน้าที่แจ้ง ปิดเคสได้เลย เพราะความเสี่ยงน้อย ผมสามารถปิดได้เลยไหมครับ
สวัสดีค่ะ การตรวจหาเชื้อ HIV ด้วยวิธี NAT เป็นการตรวจหาสารพันธุกรรมของเชื้อเอชไอวีหรือ nucleic acid test ซึ่งเป็นวิธีที่มีความไวมากที่สุด โดยสามารถตรวจการติดเชื้อได้ตั้งแต่ 3-7 วันหลังการติดเชื้อดังนั้น หากได้ไปมีความเสี่ยงในการติดเชื้อมา 9 วัน แล้วตรวจด้วยวิธี NAT พบว่าผลเป็นลบ ก็แสดงว่าไม่ได้มีการติดเชื้อค่ะ และเนื่องจากเหตุการณ์ที่ไปมีความเสี่ยงมา คือได้ให้ฝ่ายหญิงทำออรัลเซ็กส์ให้ ถือว่ามีความเสี่ยงในการติดเชื้อ HIV ที่น้อยมาก ส่วนการสอดใส่เข้าช่องคลอดนั้น หากได้ใส่ถุงยางอนามัยป้องกัน ก็ถือว่าเสี่ยงน้อยมากเช่นกัน นอกจากนี้ หากยังได้ทายา PREP ก่อนที่จะมีเพศสัมพันธ์ด้วยแล้ว โอกาสที่จะติดเชื้อก็แทบไม่มีค่ะ ดังนั้น เมื่อตรวจแล้วผลเป็นลบ ก็ไม่จำเป็นต้องไปตรวจซ้ำค่ะอย่างไรก็ตาม แม้จะไม่ได้มีความเสี่ยงต่อการเป็นโรค HIV แล้ว แต่ยังอาจมีความเสี่ยงต่อการติดเชื้ออื่นๆ อยู่อีก เช่น ซิฟิลิส หนองใน เริม หูดหงอนไก่ ไวรัสตับอักเสบชนิดบีและซี เป็นต้น ดังนั้น หากมีอาการผิดปกติ เช่น มีตุ่มหรือแผลที่อวัยวะเพศ มีหนองไหลจากอวัยวะเพศ เป็นต้น ก็ควรไปพบแพทย์เพื่อตรวจค่ะ และอาจไปตรวจเลือดหาการติดเชื้อซิฟิลิส และไวรัสตับอักเสบชนิดบีและซีหลังจากที่ไปมีความเสี่ยงมาแล้ว 3 เดือนค่ะ